**ΔΗΛΩΣΗ ΤΟΥ ΠΡΟΕΔΡΟΥ ΤΗΣ ΒΟΥΛΗΣ ΤΩΝ ΕΛΛΗΝΩΝ κ. ΚΩΝΣΤΑΝΤΙΝΟΥ ΤΑΣΟΥΛΑ**

«Είναι μέρα ιδιαίτερης τιμής και χαράς για το ελληνικό Κοινοβούλιο που υποδέχεται τον εξοχότατο Πρόεδρο της Λετονίας. Έναν σημαντικό πολιτικό, έναν άνθρωπο ο οποίος είναι πιστός στην ευρωπαϊκή ιδέα και στις αρχές και τις αξίες που από κοινού οι δύο χώρες μοιράζονται ως μέλη τόσο της Ευρωπαϊκής Ενώσεως όσο και του ΝΑΤΟ.

Τον καλωσορίζω μαζί με τους αξιότιμους συνεργάτες του, την Υπουργό Εξωτερικών, την Πρέσβη της Λετονίας στην Αθήνα και με τους δικούς μου συνεργάτες που είναι εδώ δίπλα μας σε αυτό το καλωσόρισμα, λέγοντας ότι τόσο η Λετονία όσο και η Ελλάδα είναι χώρες που έχουν δοκιμαστεί λόγω της γεωγραφίας. Παρά ταύτα και επειδή η γεωγραφία δεν αλλάζει, πρέπει με διπλωματικούς τρόπους να υποστηρίξουμε τα δικαιώματά μας, τα δίκαιά μας και η λύση για χώρες όπως η Λετονία και η Ελλάδα, αλλά και για όλες τις πολιτισμένες χώρες, είναι να σταθούμε απαρέγκλιτα προσηλωμένοι στην αξίωση για τήρηση του διεθνούς δικαίου και της Χάρτας των Ηνωμένων Εθνών.

Κύριε πρόεδρε, δεν είστε γνωστός μόνο για το πολιτικό σας κύρος. Μου έχει κάνει εντύπωση και το ότι έχετε σπουδάσει ιστορία. Ξέροντας λοιπόν ιστορία νομίζω πως πρέπει να κατανοείτε πολύ καλύτερα από τον καθένα γιατί η Ελλάδα, ούσα σε αυτή την περιοχή της νοτιοανατολικής Ευρώπης, ενδιαφέρεται και για την πορεία προς την Ευρώπη των δυτικών Βαλκανίων, ενδιαφέρεται, προφανώς, και για την δίκαιη και σύμφωνη με τον ΟΗΕ επίλυση του Κυπριακού.

Η Ελλάδα λοιπόν επιδιώκει αυτή την διεύρυνση της Ευρωπαϊκής Ένωσης, γιατί επιδιώκει να διευρυνθούν οι αρχές της Ευρωπαϊκής Ένωσης, του κράτους Δικαίου, η τήρηση του Διεθνούς Δικαίου σε όλα τα Βαλκάνια. Επειδή ακριβώς σήμερα στη γειτονιά μας -πάλι η γεωγραφία μπροστά μας- και τα ανθρώπινα δικαιώματα της ελληνικής μειονότητας στην Αλβανία, αλλά και το Διεθνές Δίκαιο μέσω της παραβιάσεως της συνθήκης των Πρεσπών από τη Βόρεια Μακεδονία, κλυδωνίζονται.. Εμείς επιμένουμε, όχι διμερώς, επιμένουμε ότι η Ευρώπη θα έρθει στα Δυτικά Βαλκάνια όταν όλα τα Δυτικά Βαλκάνια και ιδιαίτερα η Βόρεια Μακεδονία και η Αλβανία έρθουν προς τις αξίες της Ευρώπης.

Κλείνω λέγοντας ότι τα ίδια ακριβώς ισχύουν και για την περίπτωση της επιλύσεως του Κυπριακού, για το οποίο συμπληρώνονται φέτος 50 χρόνια από την τουρκική εισβολή και στρατιωτική κατοχή στο νησί. Θέλουμε να πάει καλά η μεσολαβητική προσπάθεια του ΟΗΕ, αλλά για να πάει καλά πρέπει να γίνουν αποδεκτές οι αρχές οι αξίες και τα ψηφίσματα του ΟΗΕ για την Κύπρο.

Κύριε πρόεδρε, λέμε ότι στο διεθνές πεδίο επικρατεί το διεθνές δίκαιο ή πρέπει να επικρατήσει το διεθνές δίκαιο. Σήμερα στο διεθνές πεδίο επικαλούμεθα το μέγεθος του δικαίου. Η Λετονία και η Ελλάδα αγωνίζονται το μέγεθος του Δικαίου να μετατραπεί στις διεθνείς σχέσεις σε δύναμη του Δικαίου. Δεν είναι ουτοπία αυτό, και η λέξη ουτοπία είναι ελληνική, είναι ένας τρόπος για να επιβιώσει ο πολιτισμός και να επικρατήσει ειρήνη σε όλο τον κόσμο. Το μέγεθος του δικαίου να γίνει δύναμη του δικαίου».

Κατά την απονομή του χρυσού μεταλλίου της Βουλής των Ελλήνων στον Πρόεδρο της Λετονίας ο Πρόεδρος του Κοινοβουλίου δήλωσε:

«Επιτρέψετε μου κύριε Πρόεδρε, εν ονόματι του ελληνικού Κοινοβουλίου και της φιλίας των δύο χωρών μας και των σχέσεων των δύο Κοινοβουλίων, να σας επιδώσω το χρυσό μετάλλιο της Βουλής των Ελλήνων. Αφορά την περίοδο της Ελληνικής Επαναστάσεως, που οδήγησε στην απελευθέρωση από την οθωμανική κυριαρχία. Και έχει σαν έμβλημα αυτό το νόμισμα τη θεά Αθηνά. Η θεά Αθηνά, κύριε Πρόεδρε, είναι η θεά της σοφίας. Η σοφία στις διεθνείς σχέσεις είναι μία άλλη ουτοπία, που σας καλώ να την υπερνικήσουμε».

Με Πρόεδρος της Λετονίας να απαντά: «Είμαι ιστορικός κι αυτό με ενδιαφέρει ιδιαίτερα»